b"\n_START_ARTICLE_\nBlauet com\xc3\xba\n_START_SECTION_\nDescripci\xc3\xb3\n_START_PARAGRAPH_\nLa coloraci\xc3\xb3 \xc3\xa9s de les m\xc3\xa9s vistoses i cridaneres de l'avifauna catalana i consisteix fonamentalment en un contrast entre el dors turquesa i el dessota rogenc amb la gola blanca. El bec \xc3\xa9s negre i les potes que no presenten escates dures s\xc3\xb3n vermelles._NEWLINE_El seu aspecte \xc3\xa9s rodanx\xc3\xb3 rematat per un bec extraordin\xc3\xa0riament llarg i punxegut, amb ales arrodonides i cua molt curta. La seua morfologia fusiforme i aerodin\xc3\xa0mica est\xc3\xa0 especialment capacitada per a penetrar rabent a l'aigua des d'una certa altura per tal de caure de forma precisa sobre peixos i diversos animalons aqu\xc3\xa0tics. El bec robust i poder\xc3\xb3s, i en forma de punyal, constitueix una eina fonamental en el proc\xc3\xa9s, perfectament adient per a penetrar l'aigua sense resist\xc3\xa8ncia i alhora immobilitzar fermament les esmunyedisses preses.\n_START_SECTION_\nAlimentaci\xc3\xb3\n_START_PARAGRAPH_\nS'alimenta fonamentalment de peixos i alevins i, en menys mesura, d'artr\xc3\xb2podes aqu\xc3\xa0tics i llurs larves.\n_START_SECTION_\nReproducci\xc3\xb3\n_START_PARAGRAPH_\n\xc3\x89s un ocell no gaire abundant com a reproductor als Pa\xc3\xafsos Catalans i que sembla que en els darrers anys ha sofert una acusada davallada, gens aliena al grau de contaminaci\xc3\xb3 de les aig\xc3\xbces i al paral\xc2\xb7lel \xc3\xbas de pesticides. _NEWLINE_En talussos terrosos excava una galeria profunda (de fins a un metre de longitud) acabada en una cambra m\xc3\xa9s ampla, majorit\xc3\xa0riament vora l'aigua, on pot fer dues postes anuals._NEWLINE_Tot i que hi ha una poblaci\xc3\xb3 reproductora i probablement sed\xc3\xa8ntaria arreu dels Pa\xc3\xafsos Catalans, \xc3\xa9s en l'\xc3\xa8poca de pas i de dispersi\xc3\xb3 postgenerativa quan \xc3\xa9s m\xc3\xa9s abundant, essent llavors quan es pot observar allunyada dels corrents fluvials."